Jerevan

Jerevan (armén. Երևան) je hlavné mesto Arménska. Nachádza sa na západe krajiny, len 12 km od tureckých hraníc. Má rozlohu 227 km² a približne 1 121 900 obyvateľov. História Mesto bolo vybudované na mieste, kde stála už v roku 783 pred Kr. staroveká pevnosť. Význam mestu dávala strategická poloha na križovatke dôležitých obchodných ciest z Ruska a Anatólie do Perzie. Rozmach mesta začal na začiatku 20. storočia, kedy sa do mesta vrátilo veľké množstvo Arménov z celého sveta. Mesto prekvitalo i za sovietskej éry, kedy bola vybudovaná univerzita, školy, akadémia vied, divadlo, hudobná sieň a múzea. Jerevan leží v tektonicky nepokojnej oblasti s častými zemetraseniami. Počas posledného veľkého zemetrasenia zomrelo v roku 1988 viac ako 25 000 ľudí a veľká časť mesta bola zničená. Geografia Jerevan má priemernú výšku 990 metrov nad morom, s najnižším bodom 865 m a najvyšším bodom 1 390 m v jeho juhozápadnej a severovýchodnej časti. Patrí medzi päťdesiat najvyššie položených miest na svete s viac ako 1 miliónom obyvateľov. Jerevan sa nachádza na brehu rieky Hrazdan, severovýchodne od Araratskej nížiny, v západnej časti krajiny. Horná časť mesta je z troch strán obklopená horami, pričom na juhu klesá k brehom rieky Hrazdan. Mesto sa nachádza v srdci Arménskej vysočiny. Historicky sa Jerevan nachádzal v kantóne Kotajk (arménsky: Կոտայք գավառ) v provincii Ajrarat v historickom Veľkom Arménsku. Jerevan má kontinentálne ovplyvnené stepné podnebie s dlhými, horúcimi, suchými letami a krátkymi, ale studenými zimami, ktoré prinášajú mnoho snehu. Pripisuje sa to nielen tomu, že Jerevan leží na rovine obklopenej horami ale aj jeho vzdialenosti od mora a jeho zmierňujúcim účinkom. Horúce letá sú v auguste sprevádzané teplotou dosahujúcou až 40 °C a v mrazivých zimách sa teplota zníži až na -15 °C a nižšie. Priemysel Priemysel mesta je založený hlavne na chemickom priemysle, strojárenstve, výrobe syntetického kaučuku, pneumatík, medi, hliníku, elektrických zariadení, hodín, potravín, ale i vína či alkoholu. Osobnosti Chačatur Abovjan (1809 – 1848), arménsky spisovateľ a národný buditeľ Andranik Markarjan (1951 – 2007), arménsky politik, premiér Arménska Gevorg Avetisjan (1959), arménsky podnikateľ pôsobiaci v Česku, výrobca torty Marlenka Shavo Odadjian (1974), arménsko-americký basgitarista, člen metalovej skupiny System of a Down Levon Aronjan (1980), šachový veľmajster, v roku 2014 druhý najlepší hráč na svete Anna Čičerovová (1982), ruská atlétka, skokanka do výšky, majsterka sveta, zlatá medailistka z LOH 2012 Aram Mp3 (* 1984), arménsky spevák Sirusho (* 1987), arménska popová speváčka, reprezentovala Arménsko v Eurovízii Henrich Mchitarjan (* 1989), arménsky profesionálny futbalista Partnerské mestá Bratislava Spolupráca medzi Jerevanom a Bratislavou začala 28. apríla 2000, keď bola v Jerevane podpísaná dohoda o nadviazaní partnerskej spolupráce. Dohoda stanovuje spoluprácu za účelom výmeny skúseností miestnej samosprávy a zodpovedajúcich odborníkov, spoluprácu v oblasti kultúry, športu, školstva, ochrany prírody a zdravotníctva, ako aj podporu ekonomických väzieb a prieskum možností zakladania spoločných podnikov prostredníctvom recipročných návštev podnikateľov. Zoznam všetkých partnerských miest Referencie Iné projekty Commons ponúka multimediálne súbory na tému Jerevan